Er jeg den eneste, der mener, at det vil være en kæmpe katastrofe, hvis dronning Margrethe i utide overlod tronen til kronprins Frederik?

Kronprinsen er stadig en umoden, ung mand uden dybde og beklagelig vis også blottet for kulturel og social forståelse.



I mange interview har han gang på gang gentaget, at han holder meget af livet hjemme hos familien. Det dyrker han så effektivt, at mennesker, der har mere forstand på det end jeg, har regnet ud, at kronprinsen kun arbejder 40 dage om året.

Ikke meget for en ung, rørig og rask mand. Heller ikke kronprinsesse Mary er vokset til kongelig styrke. Hun svanser tilsyneladende overfladisk gennem tilværelsen på sylespidse høje hæle og med et affabelt smil på læberne.



Trods krise og økonomisk magre tider vandrer hun – som kejseren i H.C. Andersens eventyr – konstant ind i modebutikkernes klædeskabe og kommer ud i større og dyrere rober til glæde for kongepressens fotograferende repræsentanter.